Title: กฎกระทรวง ฉบับที่ 2 (พ.ศ.2535)  ออกตามความในพระราชบัญญัติคุ้มครองผู้ประสบภัยจากรถ พ.ศ.2535

กฎกระทรวง

กฎกระทรวง
ฉบับที่
๒ (พ.ศ. ๒๕๓๕)
ออกตามความในพระราชบัญญัติคุ้มครองผู้ประสบภัยจากรถ
พ.ศ.
๒๕๓๕

อาศัยอำนาจตามความในมาตรา ๕ และมาตรา ๓๖
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑  เจ้าของรถซึ่งไม่มีภูมิลำเนาหรือถิ่นที่อยู่ในราชอาณาจักรจะนำรถที่จดทะเบียนในต่างประเทศเข้ามาใช้ในราชอาณาจักรเป็นการชั่วคราวต้องจัดให้มีการประกันความเสียหายสำหรับผู้ประสบภัย
โดยเอาประกันภัยไว้กับบริษัทเพื่อคุ้มครองความรับผิดต่อชีวิตหรือร่างกายของผู้ประสบภัยอันเกิดจากการใช้รถนั้นหรืออยู่ในทาง
หรือจากสิ่งที่บรรทุกหรือติดตั้งในรถนั้นโดยมีจำนวนเงินเอาประกันภัยต่อคนและต่อความเสียหาย
ที่เกิดขึ้นต่อครั้งไม่น้อยกว่าจำนวนที่กำหนดไว้ในกฎกระทรวง ซึ่งออกตามความในมาตรา
๗ วรรคสอง แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕

ข้อ ๒  การเอาประกันภัยตามข้อ ๑
ต้องมีระยะเวลาประกันภัยไม่น้อยกว่าระยะเวลาที่รถนั้นอยู่ในราชอาณาจักร

ข้อ ๓  เมื่อมีการนำรถออกนอกราชอาณาจักร
ให้เจ้าของรถนั้นส่งคืนเครื่องหมายแสดงว่ามีการประกันความเสียหายสำหรับผู้ประสบภัยจากรถให้แก่พนักงานเจ้าหน้าที่ตรวจคนเข้าเมืองที่รถนั้นออกเว้นแต่รถที่เจ้าของรถนำเข้าออกราชอาณาจักรเป็นประจำและการประกันภัยนั้นยังไม่สิ้นสุดระยะเวลาเอาประกันภัย

ข้อ ๔[๑]  กฎกระทรวงนี้ให้ใช้บังคับตั้งแต่วันที่ ๖
ตุลาคม พ.ศ. ๒๕๓๕ เป็นต้นไป

ให้ไว้
ณ วันที่ ๑๗ กันยายน พ.ศ. ๒๕๓๕
อมเรศ
ศิลาอ่อน
รัฐมนตรีว่าการกระทรวงพาณิชย์

หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๙
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕ บัญญัติให้การกำหนดจำนวนเงิน
หลักเกณฑ์วิธีการ และเงื่อนไขสำหรับรถที่จดทะเบียนในต่างประเทศและนำเข้ามาใช้ในราชอาณาจักรเป็นการชั่วคราว
ต้องจัดให้มีการประกันความเสียหายสำหรับผู้ประสบภัยต้องกระทำโดยกฎกระทรวง
จึงจำเป็นต้องออกกฎกระทรวงนี้

นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๐๙/ตอนที่ ๑๐๔/หน้า ๒๐/๓๐ กันยายน ๒๕๓๕